የሴቶች ኦሊምፒክ ቡድን ዛሬ ይጫወታል﻿
የኢትዮጵያ ሴቶች ብሄራዊ ቡድን እ.አ.አ ለ2020 የጃፓን ኦሊምፒክ ተሳትፎ የቅድመ ማጣሪያ ጨዋታውን ዛሬ ይጀምራል። ከኡጋንዳ ብሄራዊ ቡድን ጋር የሚደረገው ጨዋታም በ10 ሰዓት በአዲስ አበባ ስታዲየም ይጀመራል። ቡድኑ
ጥሪ ከተደረገለት ጊዜ ጀምሮ መቀመ ጫውን በዋቢ ሸበሌ ሆቴል በማድረግ ለሁለት ሳምን ታት ልምምዱን ሲያደርግ ቆይቷል። በአሰልጣኝ ሰላምዘርዓይ የሚመሩት ሉሲዎቹ በቅድሚያ ለ30 ተጫዋቾች ጥሪ
በማድረግ 5ቱ ተቀንሰው 25ቱ ከቡድኑ ጋር
እንዲቆዩ መደረጉ ይታወቃል። አሰልጣኟ አስቀድመው በሰጡት ጋዜጣዊ መግለጫ ሁሉም
ተጫዋቾች በሙሉ ጤንነት ላይ እንደሚገኙ መናገራቸውን ሶከር ኢትዮጵያ አስነብቧል። ለዝግጅቱ ይረዳ ዘንድም በሁለተኛ ዲቪዚዮን ከሚገኝ ቡድን ጋር የወዳጅነት ግጥሚያ አድርገዋል። ይህንን ዝግጅት ከሌላው ጊዜ ለየት የሚያደርገው ደግሞ ፌዴሬሽኑ ከአፍሪካ እግር ኳስ ኮንፌዴሬሽን (ካፍ) ባገኘው የአካል ብቃት መሳሪያ (ካታፑልት ጂፒ ኤስሲስተም) በአዲስ አበባ ዩኒቨርሲቲ መምህር ዶክተር ዘሩ በቀለ ተግባራዊ እየተደረገ ልምምድ መስራታቸው ነው። የኢትዮጵያ እግር
ኳስ ፌዴሬሽን ፕሬዚዳንት አቶኢሳያስ ጂራ ከቀናት በፊት ቡድኑ ልምምዱን በሚሰራበት የአዲስ አበባ ስታዲየም ተገኝተዋል። ፕሬዚዳንቱ በጉብኝታቸው ወቅትም ከቡድኑ አባላት ጋር የተወያዩ ሲሆን፤ ለሚጠብቃቸው ጨዋታም አበረታተዋል። ከእርሳቸው ባሻገርም የፌዴሬሽኑ የስራ አስፈጻሚ ኮሚቴ አባላት እና የሴቶች ልማት ኮሚቴ ሰብሳቢ ወይዘሮ ሶፊያ አለማሙን እና በጽህፈት ቤት ኃላፊው ዶክተር እያሱ መርሃጽድቅ ከቀናት በፊት ተጫዋቾቹን አነጋግረዋል። የሴቶች ልማት ኮሚቴ ሰብሳቢ ወይዘሮ ሶፊያ አለማሙን እንደገለፁት፣ «በውጤት ደረጃ ከአሁን በፊት ከነበረው የተሻለ ማምጣት አለብን። የእግር ኳስቤተሰቡ ከእኛ ብዙ ይጠብቃል፤ የተሻለ ስራሰርተን ህዝቡን ከጎናችን ማድረግ አለብን። በተለያየ ምክንያት የተራራቀውን ማህበረሰብ በስፖርቱ አንድ ማድረግ እንችላለን። እናንተን ለመደገፍ ዝግጁነን እናንተ ምስራች ሁን በአግባቡ አከናውኑ፤ ፌዴሬሽኑም ከጎናችሁ ነው» ማለታቸውን ፌዴሬሽኑ በይፋዊ ድረ ገጹ አስነብቧል። የጽህፈት ቤት ኃላፊው ዶክተር እያሱ በበኩላቸው፤ፌዴሬሽኑ በየትኛውም እገዛ ከጎናቸውእንደሚሆንነው የጠቆሙት። ትናንት ማለዳ አዲስ አበባ የገባ የኡጋንዳ ብሄራዊ ቡድን፤ ማረፊያውን በዋሽንግተን ሆቴል አድርጎ፤ ማምሻውን ልምምዱን ሰርቷል። ብሄራዊ ቡድኑ ከጨዋታው በፊት በሚደረገው ስብሰባ ነጭ በቀይ በሆነ ማሊያ እንደሚጫወት አስታውቋል። ኢትዮጵያም በበኩሏ አረንጓዴ በቢጫ ማሊያና በቀይ ጋምቤላ እንደምትካፈል ታውቋል። ጨዋታውን የሚመሩት አራቱም ዳኞች ግብጻውያን ሲሆኑ፤ የጨዋታው ኮሚሽነር ደግሞ ኬንያዊ ናቸው። ከጨዋታው የሚገኘው ሙሉ ገቢም ለቀድሞው የብሄራዊ ቡድን ተከላካይ ሞገስ ታደሰ ህክምና ድጋፍ የሚውል ይሆናል። ቡድኑ የመልስ ጨዋታውን ከሶስት ቀናት በኋላ ከካምፓላ ጋር የሚያደርግ ሲሆን፤ በደርሶ መልስ ጨዋታው ድል ከቀናው ከካሜሩን አቻው ጋር የሚገናኝ ይሆናል።አዲስ ዘመን መጋቢት 25/2011